Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2022/C 429/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 27 artiklassa tarkoitetulla tavalla (1).

TEKNISEN ASIAKIRJAN TÄRKEIMMÄT TIEDOT

”GRAPPA DELLA VALLE D’AOSTA” / ”GRAPPA DE LA VALLÉE D’AOSTE”

EU-nro: PGI-IT-02479 – 30. elokuuta 2018

1. Nimi

”Grappa della Valle d’Aosta” / ”Grappa de la Vallée d’Aoste”

2. Tislatun alkoholijuoman luokka

Rypäleiden puristejäännöksestä tislattu väkevä alkoholijuoma (asetuksen (EY) N:o 110/2008 luokka 6)

3. Tislatun alkoholijuoman kuvaus

Fysikaaliset, kemialliset ja/tai aistinvaraiset ominaisuudet

— Väritön, paitsi silloin kun juomaan on lisätty kasveja tai sokerikulööriä tai sitä on vanhennettu puusäiliössä.

— Ulkonäkö on läpinäkyvä ja kirkas. Haju- ja retronasaaliaistimukset vaihtelevat kukkaisesta hedelmäiseen käytetyn raaka-aineen mukaan. Maku on lämmin ja pehmeä; vanhennetussa Grappa della Valle d’Aosta / Grappa de la Vallée d’Aoste -juomassa on lisäksi mausteisia aromeja.

— ”Grappa della Valle d’Aosta” / ”Grappa de la Vallée d’Aoste” on maustamatonta lukuun ottamatta niitä tuotteita, joihin on lisätty perinteisten menetelmien sallimaa hunajaa, aromia antavia kasveja (tai niiden osia) tai hedelmiä (tai niiden osia).

Erityisominaisuudet (verrattuna saman luokan tislattuihin alkoholijuomiin)

— Grappa della Valle d’Aosta / Grappa de la Vallée d’Aoste -juoman alkoholipitoisuus on vähintään 38 tilavuusprosenttia ja muiden haihtuvien aineiden kuin etyyli- ja metyylialkoholin määrä vähintään 140 grammaa hehtolitrassa 100-tilavuusprosenttista alkoholia.

— Vaaleiden grappojen yleisimmät aromit ovat samoja kuin valmistukseen käytettyjen (pääasiassa paikallisten) rypälelajikkeiden tunnusomaiset aromit, ja ne ilmenevät kukkaisina, balsamimaisina tai hedelmäisinä (esimerkiksi jasmiinin, salvian, persikan, aprikoosin tai trooppisten hedelmien) vivahteina. Kypsytettyjen grappojen mausteiset aromit juontuvat useille perinteisille viiniköynnöslajikkeille ominaisista mausteisista ja kasvimaisista ominaisuuksista, tynnyreissä käytetyn puun vivahteista sekä vanhentamisen kestosta.

— Sokeripitoisuus inverttisokerina ilmaistuna on enintään 20 grammaa litrassa. Tässä enimmäismäärässä on otettu huomioon maustamiseen mahdollisesti käytetty hunaja. – Vähintään 12 kuukauden ajan kypsytetty ”Grappa della Valle d’Aosta” / ”Grappa de la Vallée d’Aoste” voi sisältää sokerikulööriä.

4. Maantieteellinen alue

Maantieteellinen alue kattaa koko Valle d’Aostan autonomisen alueen.

5. Tislatun alkoholijuoman valmistusmenetelmä

”Grappa della Valle d’Aosta” / ”Grappa de la Vallée d’Aoste” valmistetaan kertatislauksella käyneestä tai osittain käyneestä viinirypäleiden puristejäännöksestä tislaamalla joko sellaisenaan vesihöyryn kanssa tai lisäämällä tislaussäiliöön vettä (vesihaudemenetelmä). Grapan valmistuksessa voidaan käyttää luonnollista nestemäistä viinisakkaa, jonka määrä saa olla enintään 25 kilogrammaa 100 kilogrammassa käytettyä rypäleiden puristejäännöstä. Raaka-aineen on oltava peräisin yksinomaan Valle d’Aostassa viljeltäviksi hyväksytyistä lajikkeista. Raaka-aineen on oltava erittäin hyvin säilynyttä ja peräisin Valle d’Aostan autonomisella alueella tuotetuista ja käsitellyistä rypäleistä. Pohjasakasta peräisin olevan alkoholin määrä saa olla enintään 35 prosenttia lopputuotteen alkoholin kokonaismäärästä. Luonnollista nestemäistä pohjasakkaa voidaan käyttää lisäämällä sakka rypäleiden puristejäännökseen ennen tislausta. Nämä tuotantovaiheet on suoritettava samassa tuotteen valmistavassa tislaamossa. Käyneen tai osittain käyneen rypäleiden puristejäännöksen tislaus on suoritettava kertatislauksella siten, että tisleen alkoholipitoisuus on vähemmän kuin 86 tilavuusprosenttia. Näin saatu tuote voidaan tislata uudelleen noudattaen tätä samaa alkoholipitoisuuden rajaa. Raja-arvojen noudattaminen on osoitettava kirjaamalla päivittäin ylös tislattavaksi lähetetyn puristejäännöksen ja luonnollisen nestemäisen pohjasakan määrät.

Grappa della Valle d’Aosta / Grappa de la Vallée d’Aoste -juoman valmistuksessa voidaan käyttää perinteisten valmistusmenetelmien mukaisesti hunajaa, aromia antavia kasveja (tai niiden osia) sekä hedelmiä (tai niiden osia). Grappa della Valle d’Aosta / Grappa de la Vallée d’Aoste -juoman maustamiseen käytettävät aromia antavat kasvit tai niiden osat voivat olla seuraavia lajikkeita: Glycyrrhiza glabra L., Ruta graveolens, Juniperus communis L., Juglans regia L., Artemisia umbelliformis L., Artemisia genipi (Weber), Artemisia glacialis L., Rubus idaeus L., Vaccinium myrtillus L., Sambucus nigra L., Achillea millefolium, Achillea moschata (Wulfen), Rosa canina L., Prunus persica L., Vanilla planifolia J. ja A., Laurus nobilis L., Illicium verum H., Pinus cembra L. ja Thymus L.

Sokeria voidaan lisätä enintään 20 grammaa litraa kohden inverttisokerina ilmaistuna.

Vähintään 12 kuukautta vanhennettu grappa voidaan värjätä sokerikulöörillä noudattaen sovellettavaa EU:n ja kansallista lainsäädäntöä.

”Grappa della Valle d’Aosta” / ”Grappa de la Vallée d’Aoste” vanhennetaan alueella sijaitsevissa tiloissa tynnyreissä, sammioissa tai muissa lakkaamattomissa ja pinnoittamattomissa puusäiliöissä. Vanhentamisen kesto on vähintään 12 kuukautta, ja sitä valvoo veroviranomainen. Puuastioiden tavanomaiset puhdistus- ja suojausmenetelmät ovat sallittuja.

”Grappa della Valle d’Aosta” / ”Grappa de la Vallée d’Aoste” on tislattava Valle d’Aostan alueella.

6. Yhteys maantieteelliseen ympäristöön tai alkuperään

Raaka-aineen on oltava peräisin yksinomaan Valle d’Aostan autonomisella alueella tuotetuista ja käsitellyistä rypäleistä. Korkealla sijaitsevien viiniviljelmien ilmasto-olosuhteet edesauttavat lajikekohtaisten aromien muodostumista ja kertymistä rypäleiden kuoriin. Tämä koskee koko Alppien aluetta, jonka tunnusomainen tislaustuote grappa on aina ollut. Alppivyöhykkeellä sadonkorjuuta seuraa ankara talvi alhaisine lämpötiloineen, mikä ehkäisee/vähentää riskiä bakteerien tai sienitautien leviämisestä varastoidussa rypäleiden puristejäännöksessä. Lisäksi raaka-aineen vähäinen määrä sekä viinitilojen ja tislaamojen lyhyet välimatkat mahdollistavat sen, että tuote voidaan tislata aina tuoreesta tai mahdollisimman lyhyen aikaa säilytetystä puristejäännöksestä. Kaikki nämä tekijät yhdessä rajoittavat tuotantomääriä, mutta samalla ne parantavat laatuominaisuuksia. Tuote tislataan aina kertatislausmenetelmää käyttävissä pientislaamoissa, mikä mahdollistaa Grappa della Valle d’Aosta / Grappa de la Vallée d’Aoste -juoman ominaisten luonnollisten aromien oikeanlaisen uuttamisen ja on edellytys sille, että lopputuloksena saadaan puhdasta yhden lajikkeen tislettä, mikä ei olisi mahdollista jatkuvaa tislausta käyttävissä teollisissa laitoksissa.

Grappa della Valle d’Aosta / Grappa de la Vallée d’Aoste -juoman valmistus on tiiviisti yhteydessä alkuperäalueeseen: perinteisesti tuote valmistetaan kertatislausmenetelmää käyttävissä pienissä artesaanitislaamoissa tislaamalla rypäleiden puristejäännös sellaisenaan. Grappa della Valle d’Aosta / Grappa de la Vallée d’Aoste -juoman valmistuksessa näkyy alueen omistautuminen viininviljelylle, ja siihen vaikuttaa myös alueen ympäristöolosuhteiden ja kasvatettujen lajikkeiden laaja kirjo.

Näiden grappojen yleisimmät aromit ovat samoja kuin valmistukseen käytettyjen (pääasiassa paikallisten) rypälelajikkeiden tunnusomaiset aromit, ja ne ilmenevät kukkaisina, balsamimaisina tai hedelmäisinä (esimerkiksi jasmiinin, salvian, persikan, aprikoosin tai trooppisten hedelmien) vivahteina. Kypsytettyjen grappojen mausteiset aromit juontuvat useille perinteisille viiniköynnöslajikkeille ominaisista mausteisista ja kasvimaisista ominaisuuksista, tynnyreissä käytetyn puun vivahteista sekä vanhentamisen kestosta.

Viininvalmistamot, joilta tuore ja käynyt rypäleiden puristejäännös tuodaan, sijaitsevat lähellä tislaamoja. Näin ollen puristejäännös päästään tislaamaan nopeasti ennen kuin sen laatu alkaa heikentyä, ja siten saadaan säilytettyä rypäleiden aistinvaraiset ominaisuudet. Tämä on olennaisen tärkeää, jotta puristejäännöksestä saadaan uutettua ne aromit ja yhdisteet, jotka antavat Grappa della Valle d’Aosta / Grappa de la Vallée d’Aoste -juomalle sen aistinvaraiset ominaisuudet. Myös Alppien alueen ankara talvi edesauttaa tätä merkittävästi.

Raaka-aineen on oltava peräisin yksinomaan Valle d’Aostassa viljeltäviksi hyväksytyistä viiniköynnöslajikkeista, jotka on lueteltu Valle d’Aosta DOC -viinien tuote-eritelmässä.

Raaka-aineen alkuperä on voitava jäljittää sen mukana toimitetuista asiakirjoista ja tislaamon kirjaamista tiedoista.

Rypäleiden puristejäännökselle on asetettu kansallisessa lainsäädännössä erityisen rajoittavia vaatimuksia, joiden myötä puristejäännös ja siten myös siitä saatu uutos ja siitä tislatut tuotteet sisältävät runsaammin erilaisia yhdisteitä – haju- ja retronasaaliaistimukset vaihtelevat kukkaisesta hedelmäiseen käytetyn raaka-aineen mukaan. Maku on lämmin ja pehmeä; vanhennetussa Grappa della Valle d’Aosta / Grappa de la Vallée d’Aoste -juomassa on lisäksi mausteisia aromeja.

Grappa della Valle d’Aosta / Grappa de la Vallée d’Aoste -juoman valmistus on ollut perinteisesti pienimuotoista, ja juoman maine pohjautuu tähän ikiaikaiseen valmistusperinteeseen. Ensimmäiset historialliset lähteet, joissa viitataan grapan valmistukseen Valle d’Aostassa, ovat peräisin vuodelta 1843. Niissä englantilainen matkailija Arthur Thomas mainitsee grapan valmistuksen Valle d’Aostassa (P. Malvezzi, 1972, ”Viaggiatori inglesi in Valle d’Aosta”). Myöhemmältä ajalta on peräisin useita historiallisia lähteitä, joissa kerrotaan alueella harjoitettavasta rypäleiden puristejäännöksen tislaamisesta. Ensin sitä harjoittivat pääasiassa viininviljelijöiden ryhmittymät käsityönä, mutta myöhemmin tislaus annettiin yhä useammin tuona aikana perustettujen paikallisten tislaamojen tehtäväksi. Tässä yhteydessä mainitsemisen arvoisia ovat vuodelta 1878 peräisin oleva selvitys maatalouden tilasta ja viljelijäluokan oloista (P. Careggio, 2004, ”L’inchiesta agraria sulle condizioni della classe agricola. 1885”, toim. Le Château), vuodelta 1887 peräisin oleva käsin kirjoitettu teksti Valle d’Aostan alueen maataloudesta (L. Argentier, 2004, ”Leçons sur l’agriculture valdôtaine”, toim. Le Château), kirjaan ”Vini e distillati della Valle D’Aosta” (Vola e Sanguinetti, 1971, toim. Musumeci) sisältyvä laaja historiallinen selvitys sekä Valle d’Aostan alueen viininviljelijöiden haastattelukokoelma (”Vini, vigneti e vignerons della Valle D’Aosta”, P. Cossavella, 2012, Tipografia Valdostana). Lisäksi Valle d’Aostan alueen viljelijöiden vuosikirjoissa (”Almanach de l’agriculteur valdotain”, 1911, Imprimerie Joseph Marguerettaz sekä ”Messager valdotain”, vuosien 1912 ja 1931 painokset, Imprimerie Catholique) on lukuisia juomaa mainostavia viittauksia, varhaisimmat niistä 1900-luvun alusta.

7. Euroopan unionin tai kansalliset/alueelliset säännökset

Maatalous-, elintarvike- ja metsätalousministeriön 27. marraskuuta 2008 annettu asetus nro 5396, jossa muun muassa asetetaan rypäleiden puristejäännökselle tiukemmat vaatimukset kuin EU:n lainsäädännössä.

Valle d’Aostan autonomisen alueen erityisasemaa koskeva laki.

8. Hakija

Nimi: Istituto Tutela Grappa della Valle d’Aosta.

Osoite: Zona Industriale 12, 11020 Saint-Marcel Aosta.

9. Täydennys maantieteelliseen merkintään ja erityiset merkintäsäännöt

Valle d’Aostan autonomisen alueen erityisasemaa koskevan lain 38 §:ssä säädetään ranskan ja italian kielen yhdenvertaisesta asemasta, ja tämän pykälän nojalla italiankielisen nimen ”Grappa della Valle d’Aosta” lisäksi tai sen sijaan voidaan käyttää myös ranskankielistä nimeä ”Grappa de la Vallée d’Aoste”.

Nimityksen ”Grappa della Valle d’Aosta” / ”Grappa de la Vallée d’Aoste” yhteydessä voidaan lisäksi mainita

a) yhden tietyn rypälelajikkeen nimi silloin, kun grappa on tislattu tämän lajikkeen viiniyttämisessä syntyneestä raaka-aineesta (painosta enintään 15 prosenttia saa olla muita rypälelajikkeita, lukuun ottamatta lajikkeita, joita ei ole hyväksytty viljeltäviksi Valle d’Aostassa);

b) enintään kahden rypälelajikkeen nimet silloin, kun grappa on tislattu yksinomaan näiden lajikkeiden viiniyttämisessä syntyneestä raaka-aineesta; rypälelajikkeista se, jota tuotteen painosta on suurempi osa, mainitaan etiketissä ensimmäisenä, eikä etiketissä saa mainita sellaisia rypälelajikkeita, joiden osuus kokonaispainosta on alle 15 prosenttia;

c) yksi seitsemästä pienemmästä maantieteellisestä alueesta, joilla tuotetta valmistetaan ja jotka mainitaan Valle d’Aosta DOC -viinien voimassa olevassa tuote-eritelmässä, edellyttäen, että raaka-aine on peräisin kyseisen eritelmän mukaisten rypäleiden viiniyttämisestä, osana kuluttajalle annettavia lisätietoja;

d) tislausmenetelmä (ainoastaan kertatislausmenetelmä on sallittu) sekä tislauslaitteen tyyppi.

Niiden grappojen osalta, jotka täyttävät samanaikaisesti sekä a että b kohdassa esitetyt edellytykset, nimen yhteyteen voidaan lisätä vain toinen näistä merkinnöistä.

Nimen ”Grappa della Valle d’Aosta” / ”Grappa de la Vallée d’Aoste” yhteydessä on mainittava kaikki aromia antavat kasvit tai niiden osat taikka hedelmät tai niiden osat, joita tuotteeseen on mahdollisesti lisätty tämän teknisen asiakirjan d kohdassa kuvattujen perinteisten valmistusmenetelmien mukaisesti.

Silloin kun Grappa della Valle d’Aosta / Grappa de la Vallée d’Aoste -juomaa on kypsytetty vähintään 12 kuukauden ajan lakkaamattomassa ja pinnoittamattomassa puutynnyrissä tai -sammiossa tai muussa puusäiliössä veroviranomaisen valvomissa, vanhentamiseen tarkoitetuissa tiloissa, voidaan juoman esillepanon ja myynninedistämisen yhteydessä käyttää ilmaisua ”vecchia” (vanha) tai ”invecchiata” (vanhennettu). Ilmaisua ”riserva” tai ”stravecchia”, jotka molemmat tarkoittavat pitkää kypsytystä, voidaan käyttää silloin, kun Grappa della Valle d’Aosta / Grappa de la Vallée d’Aoste -juomaa on vanhennettu vähintään 18 kuukauden ajan. Kypsymisaika voidaan ilmoittaa joko vuosina ja kuukausina tai pelkästään kuukausina.

Rajoittamatta edellä lueteltujen vanhentamista koskevien säännösten soveltamista on myös mahdollista antaa kuluttajalle tarkempaa tietoa tuotteesta ilmoittamalla käytetyn puusäiliön tyyppi (barrique, tonneau, caratello jne.) esimerkiksi asiaankuuluvilla adjektiiveilla edellyttäen, että grappaa on säilytetty tämäntyyppisessä puusäiliössä vähintään puolet siitä ajasta, jota kyseiseen luokkaan (invecchiata tai riserva) kuuluvaa grappaa on vähintään vanhennettava.

(1) EUVL L 130, 17.5.2019, s. 1.